ลงทะเบียนคนจนรอบ2ยังอืด
เปิดลงทะเบียนบัตรคนจนระยะสองไม่คึกคัก รัฐอ่อนประชาสัมพันธ์ชาวบ้านไม่รู้ ไม่กล้าลงทะเบียน คลังมั่นใจโครงการตอบโจทย์ได้
2 ก.พ. 2561

เปิดลงทะเบียนบัตรคนจนระยะสองไม่คึกคัก รัฐอ่อนประชาสัมพันธ์ชาวบ้านไม่รู้ ไม่กล้าลงทะเบียน คลังมั่นใจโครงการตอบโจทย์ได้แหล่งข่าวจากกระทรวงการคลัง เปิดเผยว่า บรรยากาศการเปิดให้ผู้ถือบัตรสวัสดิการแห่งรัฐ เข้าลงทะเบียนในมาตรการยกระดับผู้ลงทะเบียนสวัสดิการแห่งรัฐ หรือบัตรคนจนระยะสอง ในวันแรกวันที่ 1 ก.พ.ที่ผ่านมา มีประชาชนทยอยลงทะเบียนเข้าร่วมโครงการไม่มากนัก เนื่องจากหลายพื้นที่ยังมีการประชาสัมพันธ์น้อยอย่างไรก็ตาม ในส่วนของธนาคารออมสิน สำนักงานใหญ่ได้จัดเตรียมพื้นที่ และเจ้าหน้าที่ประจำเคาน์เตอร์ไว้อำนวยความสะดวก โดยมีผู้มีรายได้น้อยเข้ามาลงทะเบียนบ้างเพราะเชื่อว่าจะทำให้ตนเองมีรายได้เพิ่มขึ้น แต่บางส่วนก็มาสอบถามแต่ไม่ได้ลงทะเบียน เนื่องจากกลัวเวลาในการอบรมไม่ตรงกับที่ว่าง และโครงการไม่เหมาะกับความถนัดของตนเองนายสมชัย สัจจพงษ์ ปลัดกระทรวงการคลัง กล่าวว่า ในการเปิดให้ลงทะเบียนมาตรการยกระดับผู้ลงทะเบียนฯ  ในวันแรก มีประชาชนเดินทางเข้ามาลงทะเบียนอย่างต่อเนื่อง ซึ่งหลังจากลงทะเบียนแล้วจะมีทีมหมอประชารัฐสุขใจ (เอโอ) ซึ่งช่วงแรกจะเป็นเจ้าหน้าที่จากธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) กว่า 4,000 ราย ทยอยลงพื้นที่ไปรับฟังปัญหาและแนะนำแนวทางการพัฒนาคุณภาพชีวิตให้"มาตรการยกระดับผู้ลงทะเบียนฯ จะทยอยทำไปและไม่เสร็จทีเดียว 11.4 ล้านคน แต่จะมีเอโอ และที่ว่าจ้างเพิ่มเข้ามาทยอยลงทำหน้าที่ให้คำแนะนำเพื่อยกระดับคุณภาพชีวิตให้ ซึ่งมีทั้งการฝึกทักษะอาชีพ การหางานให้ทำที่มีมากกว่า 1 แสนอัตราทั้งในและต่างประเทศ การส่งเสริมให้ได้เรียนหนังสือ การให้สินเชื่อเพื่อสร้างผู้ประกอบการ ตลอดจนจะมีการหาที่ทำกิน ที่พักอาศัย หรือประกันอุบัติเหตุรายย่อย ซึ่งมั่นใจว่าจะครอบคลุมทุกมิติในการช่วยพัฒนาให้พ้นเส้นความยากจนได้ ขณะเดียวในการประชุมไทยนิยมของรัฐบาลวันที่ 8-9 ก.พ.นี้  คลังจะร่วมกับหลายๆ หน่วยงาน เช่น พาณิชย์จังหวัด กระทรวงมหาดไทย ในการนำมาตรการนี้เข้าไปเป็นส่วนหนึ่งในโครงการไทยนิยมด้วย" นายสมชัย  กล่าว